Nariadenie Európskeho parlamentu a Rady (ES) č. 1267/2003
zo 16. júna 2003,
ktorým sa mení a dopĺňa nariadenie Rady (ES) č. 2223/96 s ohľadom na časové obmedzenie na zasielanie hlavných agregátov národných účtov, pokiaľ ide o výnimky týkajúce sa zasielania hlavných agregátov národných účtov a pokiaľ ide o zasielanie údajov o zamestnanosti v odpracovaných hodinách
(Text s významom pre EHP)
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 285,
so zreteľom na návrh Komisie [1],
so zreteľom na stanovisko Európskej centrálnej banky [2],
konajúc v súlade s postupom ustanoveným v článku 251 zmluvy [3],
keďže:
(1) Nariadenie (ES) č. 2223/96 z 25. júna 1996 o Európskom systéme národných a regionálnych účtov v spoločenstve [4] obsahuje referenčný rámec spoločných noriem, pojmov, klasifikácií a účtovných pravidiel pre zostavovanie účtov členských štátov pre štatistické požiadavky spoločenstva, aby sa získali porovnateľné výsledky medzi členskými štátmi.
(2) Správa Menového výboru o štatistických požiadavkách v Hospodárskej a menovej únii (ďalej len "EMÚ") schválená Radou ECOFIN 18. januára 1999 zdôraznila, že pre správne fungovanie EMÚ a jednotného trhu je veľmi dôležitý účinný dohľad a koordinácia hospodárskych politík, a že toto si vyžaduje komplexný štatistický informačný systém, ktorý poskytuje tvorcom politík potrebné údaje pre ich rozhodnutia; táto správa načrtla, že mať takéto informácie k dispozícii je pre spoločenstvo prioritné a najmä pre členské štáty v eurozóne.
(3) Správa zdôraznila, že porovnanie trhu práce medzi krajinami si v EMÚ vyžaduje viac pozornosti.
(4) Aby sa zostavila štvrťročná štatistika pre eurozónu, časové obmedzenia pre zasielanie hlavných agregátov národných účtov by sa mali skrátiť na 70 dní.
(5) Štvrťročné a ročné výnimky priznané členským štátom, ktoré bránia zostaveniu hlavných agregátov národných účtov pre eurozónu a pre spoločenstvo by sa mali zrušiť.
(6) Akčný plán o štatistických požiadavkách Hospodárskej a menovej únie, ktorý schválila Rada ECOFIN 29. septembra 2000, stanovuje ako prioritu zasielanie údajov o zamestnanosti z národných účtov v jednotke "odpracované hodiny".
(7) V súlade s článkom 3 rozhodnutia Rady 89/382/EHS, Euratom [5]a rozhodnutia Rady 91/115/EHS [6]sa uskutočnili konzultácie s Výborom pre štatistický program (ďalej len "VŠP") a Výborom pre menovú a finančnú štatistiku a štatistiku platobnej bilancie (ďalej len "VMŠŠPB") v tomto poradí,
PRIJALI TOTO NARIADENIE:
Článok 1
Príloha B nariadenia (ES) č. 2223/96 sa týmto mení a dopĺňa takto:
1. Text nasledujúci za záhlavím: "Program zasielania údajov národných účtov" sa mení a dopĺňa takto:
a) text v políčku "Prehľad tabuliek" sa nahrádza textom v prílohe I,
b) text tabuľky 1 "Hlavné agregáty - štvrťročné a ročné" sa nahrádza textom v prílohe II.
2. Text nasledujúci za záhlavím: "Výnimky týkajúce sa tabuliek, ktoré sa majú dodávať v rámci dotazníka "ESA 95" podľa krajín" sa nahrádza textom v prílohe III.
Článok 2
Toto nariadenie nadobúda účinnosť dvadsiaty deň odo dňa jeho uverejnenia v Úradnom vestníku Európskej únie.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Luxemburgu 16. júna 2003